Peuter sterf ná ure in warm motor | Maroela Media
Die polisie van die Amerikaanse deelstaat Utah ondersoek die dood van 'n tweejarige peuter ná hy tydens 'n gesinsuitstappie vermoedelik in die motor aan die slaap geraak het.
Volgens die Washington-polisie het die voorval gebeur tydens 'n familiereünie in die suidelike gedeeltes van Utah waar temperature die afgelope tyd hoër as 38 °C was.
Lt. David Crouse, woordvoerder van die Washington-polisie, het gesê 'n hele paar families het glo as deel van hul reünie na St. George gereis om vir 'n dag daar te kuier. Crouse het tydens 'n nuuskonferensie gesê die peuter het glo saam met ander kinders in een van die familielede se bussie teruggery en op pad terug huis toe aan die slaap geraak.
Die familie het glo met hul aankoms by die huis dadelik vertrek na 'n "geestelike byeenkoms" vir volwassenes en nie besef dat die tweejarige nie saam met die ander kinders uit die motor geklim het nie.
Crouse sê die kinders is deur 'n oppasser opgepas wat nie besef het dat die peuter nie saam met die ander kinders speel nie. Die familie het eers ná hul byeenkoms, sowat ses uur later, na die tweejarige begin soek.
Die peuter se pa het hom, reeds dood, in die motor aangetref.
Crouse het aan CBS gesê die peuter se sterfte word in dié stadium as 'n ongeluk beskou.
Hoe kan dit as 'n ongeluk beskou word ? Het die Amerikaanse regstelsel ook nou in duie gestort?
Per ongeluk nie besef jou kind is weg nie? Ek verstaan nie hoe mense so "never mind" kan wees oor hulle kinders nie. Dalk is ek net TE "over protective"….
Ekself het al een keer my seun op die strand "vergeet" omdat familielede gesê het hulle neem hom saam huis toe en hy toe nie saam met hulle wou ry nie. En het die Britse Eerste Minister en sy vrou dan nie al hulle kind in 'n Engelse Pub vergeet na middagete omdat hy gedink het die kind ry saam met haar en andersom nie. So ja mense, ongelukke gebeur. Gelukkig vir my (en die Brown-gesin) net nie altyd met dieselfde ernstige gevolge nie.